REGULAMENTUL (CE) NR. 114/2009 AL COMISIEI
din 6 februarie 2009
de stabilire a unor măsuri tranzitorii pentru aplicarea Regulamentului (CE) nr. 479/2008 al Consiliului în ceea ce privește trimiterile la vinurile cu denumire de origine protejată și indicație geografică protejată
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 479/2008 al Consiliului din 29 aprilie 2008 privind organizarea comună a pieței vitivinicole, de modificare a Regulamentului (CE) nr. 1493/1999, a Regulamentului (CE) nr. 1782/2003, a Regulamentului (CE) nr. 1290/2005 și a Regulamentului (CE) nr. 3/2008 și de abrogare a Regulamentului (CEE) nr. 2392/86 și a Regulamentului (CE) nr. 1493/1999 (1), în special articolul 126 litera (a),
întrucât:
(1)
Articolul 34 din Regulamentul (CE) nr. 479/2008 definește categoriile de vinuri cu denumire de origine protejată și categoriile de vinuri cu indicație geografică protejată, definiții care se aplică de la 1 august 2009.
(2)
În conformitate cu articolul 10 alineatul (2) din Regulamentul (CE) nr. 479/2008, măsurile de informare sau de promovare care beneficiază de sprijin în temeiul articolului respectiv se referă la vinuri cu denumire de origine protejată sau indicație geografică protejată sau la vinurile pentru care se indică soiul de struguri.
(3)
Articolul 65 alineatul (1) litera (c) punctele (vi) și (xiii) din Regulamentul (CE) nr. 479/2008 prevede recunoașterea organizațiilor interprofesionale care furnizează informații privind caracteristicile specifice ale vinurilor cu denumire de origine protejată sau cu indicație geografică protejată și care valorifică, protejează și promovează etichetele de calitate și denumirile de origine protejate și indicațiile geografice protejate.
(4)
În conformitate cu articolul 92 alineatul (5) litera (b) punctul (i) din Regulamentul (CE) nr. 479/2008, statele membre pot decide că drepturile de replantare pot fi transferate, parțial sau în totalitate, unei alte exploatații de pe teritoriul aceluiași stat membru, dacă pe cea de-a doua exploatație există suprafețe destinate producției de vinuri cu denumire de origine protejată sau cu indicație geografică protejată.
(5)
Punctele 1 și 3 din anexa IV la Regulamentul (CE) nr. 479/2008 stabilesc definiția vinului și, respectiv, a vinului licoros, definiții care conțin prevederi specifice referitoare la vinurile cu denumire de origine protejată și la vinurile cu indicație geografică protejată.
(6)
Punctul 7 din anexa IV la Regulamentul (CE) nr. 479/2008 stabilește definiția vinului spumos, definiție care se referă la vinurile fără denumire de origine protejată sau indicație geografică protejată.
(7)
În conformitate cu articolul 129 alineatul (2) litera (e) din Regulamentul (CE) nr. 479/2008, definițiile vinurilor cu denumire de origine protejată sau indicație de origine protejată nu se aplică înainte de 1 august 2009. În sistemul anterior, stabilit prin Regulamentul (CE) nr. 1493/1999 al Consiliului (2), categoriile corespunzătoare erau v.c.p.r.d. și vinurile cu indicație geografică.
(8)
Pentru a permite statelor membre să aplice articolul 10 alineatul (2), articolul 65 alineatul (1) litera (c) punctele (vi) și (xiii) și articolul 92 alineatul (5) litera (b) punctul (i) din Regulamentul (CE) nr. 479/2008, precum și punctele 1, 3 și 7 din anexa IV la același regulament de la 1 august 2008, este necesar să se adopte măsuri tranzitorii în ceea ce privește definiția vinurilor cu denumire de origine protejată și a vinurilor cu indicație geografică protejată. Deoarece articolele menționate se aplică de la 1 august 2008, este necesar ca prezentul regulament să se aplice de la aceeași dată.
(9)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
În scopul aplicării, de la 1 august 2008 la 31 iulie 2009, a articolului 10 alineatul (2), a articolului 65 alineatul (1) litera (c) punctele (vi) și (xiii) și a articolului 92 alineatul (5) litera (b) punctul (i) din Regulamentul (CE) nr. 479/2008, precum și a punctelor 1, 3 și 7 din anexa IV la același regulament, trimiterile la vinurile cu denumire de origine protejată și la vinurile cu indicație geografică protejată se înțeleg ca trimiteri la v.c.p.r.d. și, respectiv, la vinurile cu indicație geografică.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 1 august 2008.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 februarie 2009.